b'\n_START_ARTICLE_\nIon Antonescu\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAntonescu syntyi porvariperheeseen, jossa oli jonkinlaisia sotilasjuuria. H\xc3\xa4n k\xc3\xa4vi Craiovan ja Ia\xc8\x99in sotilaskouluja, valmistui luokkansa priimuksena ratsuv\xc3\xa4kikoulusta 1904 ja 1911 sotilasakatemiasta._NEWLINE_Luutnanttina Antonescu otti osaa vuoden 1907 maaty\xc3\xb6l\xc3\xa4isten kapinan tukahduttamiseen Gala\xc8\x9bin l\xc3\xa4hist\xc3\xb6ll\xc3\xa4. Vuonna 1913 h\xc3\xa4n osallistui toiseen Balkanin sotaan Bulgariaa vastaan ja h\xc3\xa4net palkittiin Romanian korkeimmalla kunniamerkill\xc3\xa4. Ensimm\xc3\xa4isess\xc3\xa4 maailmansodassa h\xc3\xa4n toimi marsalkka Constantin Prezanin esikuntap\xc3\xa4\xc3\xa4llikk\xc3\xb6n\xc3\xa4. H\xc3\xa4n suunnitteli Romanian menestyksekk\xc3\xa4\xc3\xa4n puolustuksen Saksan sotamarsalkka Mackensenin hy\xc3\xb6kk\xc3\xa4yst\xc3\xa4 vastaan Moldaviassa 1917 syksyll\xc3\xa4, kun loput Romaniasta oli jo miehitetty loppuvuodesta 1916._NEWLINE_Antonescu sai mainetta taitavana ja k\xc3\xa4yt\xc3\xa4nn\xc3\xb6nl\xc3\xa4heisen\xc3\xa4 komentajana. H\xc3\xa4n sai lempinimen C\xc3\xa2inele ro\xc8\x99u (punainen koira). Vuonna 1919 Unkarin-Romanian sodan aikana Antonescu ja kenraaliluutnantti Constantin Prezan organisoivat operaation, jossa Romania sai voiton Unkarin puna-armeijasta ja miehitti Budapestin. Antonescu ylennettiin everstiluutnantiksi ja h\xc3\xa4nelle my\xc3\xb6nnettiin Romanian korkea-arvoisin Mikael Rohkean sotilasritarikunnan kunniamerkki joulukuussa 1919._NEWLINE_Vuodet 1922\xe2\x80\x931926 h\xc3\xa4n oli sotilasatta\xc5\xa1ea Ranskassa ja Isossa-Britanniassa. H\xc3\xa4n palasi \xc8\x98coala Superioar\xc4\x83 de R\xc4\x83zboin (ylempi sotilaskoulu) johtajaksi vuosiksi 1927\xe2\x80\x931930 ja oli suuren p\xc3\xa4\xc3\xa4majan p\xc3\xa4\xc3\xa4llikk\xc3\xb6 1933\xe2\x80\x931934._NEWLINE_Entisen kuninkaan Ferdinandin poika Kaarle II palasi maanpaosta kes\xc3\xa4kuussa 1930 ja syrj\xc3\xa4ytti alaik\xc3\xa4isen poikansa Mikaelin (s. 1921) valtionhoitajat. Antonescu nimitettiin puolustusministeriksi 1937\xe2\x80\x931938. Helmikuussa 1938 kuningas julistautui itsevaltiaaksi fasistisen rautakaartin kasvavan vallan pelossa ja perusti korporatiivisen diktatuurin._NEWLINE_Syyskuussa 1940, kun Romanian oli pit\xc3\xa4nyt luovuttaa Bessarabia ja Pohjois-Bukovina Neuvostoliitolle (28. kes\xc3\xa4kuuta) Molotov\xe2\x80\x93Ribbentrop-sopimuksen mukaisesti ja Pohjois-Transilvania Unkarille (30. elokuuta), kuningas Kaarle II nimitti Antonescun p\xc3\xa4\xc3\xa4ministeriksi (4. syyskuuta). Antonescu muodosti Rautakaartin kanssa ns. Kansallisen legioonalaishallituksen. H\xc3\xa4n pakotti kuninkaan luopumaan kruunusta ja l\xc3\xa4htem\xc3\xa4\xc3\xa4n maapakoon. Kaarlen poika Mikael kruunattiin j\xc3\xa4lleen kuninkaaksi 6. syyskuuta. Antonescu nimitti itsens\xc3\xa4 arvonimell\xc3\xa4 Conduc\xc4\x83tor, johtaja, ja otti diktatoriset oikeudet. Kuninkaalle j\xc3\xa4i vain keulakuvan asema.'